-केहन भूच्चर देहातमे आबि गेलौं अहाँ ?
 - की भेल यै ! देहात तऽ सब ठाम एक्कै रंग होइ छै ।
 -अहाँक घरमे नै मोटर अछि आ ने गीजर । एतऽ तऽ केवल सेहो नै अछि ।
 -हँ से सब तऽ नहिये अछि । आखिर एकरे नाम तऽ देहात छै ।
 -यौ एतऽ तऽ वाथरूम सेहो नै अछि । हम नहाएब कतऽ से सोचलियै ?
 -जतऽ सब नाहाइ छै । ओहि टटघरबामे ।
 -देखू पारो, आब अहाँ हमर संगिनी छी । वियाहसँ पहिनहिं गाममे रहब डिसाइड भऽ गेल छल ।
 -हम एनामे कोना रहि सकै छी ?
 -अहाँ छँ चाही तऽ शहर जा सकै छी । हमरा तऽ एहि देहातेमे रहैक अछि ।
 -यै पारो कतऽ जा रहल छी यै ?
 -टटघरबामे नहाइ लेल । अहाँक सानिध्यसँ बेसी महत्वपूर्ण शहरक सुख-सुविधा थोड़े छै ।
 वर्गक सबसँ बेसी भुकोल विद्यार्थी छल सुभाष । ओकरा छात्र सब बड खिसियाबै छलै । एक दिन एकटा छात्र ओकरा संग मखौल केलकै -रौ सुभाष, काल्हि हिस्ट्रीमे टेस्ट हेतै । जे सब प्रश्नक उत्तर सुना देतै ओकरा अदिति आइ लभ यू कहतै ।
 सुभाषक मोनक भावना पल्लवित भs गेलै ।
 दोसर दिन सुभाष मास्टर लग हिस्ट्री आर-पार सुना रहल छल ।
 - गै स्वीटिया, आइ त' हम तोरापर लिखबे करबौ ।
 -नै गै, आइ प्रेम कथा लिखबौ ।
 -अंतमे दुनू बिछुड़ि जेतै, सैह ने ?
 -तूँ कोना बुझलहीं ?
 -किएकी तोरासँ वियाह त' नहियें हेतौ । लिखैसँ पहिने कने नीक संगी त' बनि जो ।
 यौ कतऽ दन प्रेमक सब मोटरी हेरा गेल अछि ।
 -से की ?
 -हँ यौ, जहियासँ पता चलल जे जमुनिया छोट जातिक अछि तहियासँ तऽ बूझू हमर प्रेमक गाछमे गरम पानि देल जा रहल अछि ।
 -की भेल से यौ ?
 -यौ बाप हमर मानिये नै रहल छै । दस दिनसँ अन्न-पानि छोड़ि कऽ अनसन कऽ रहल छथि ।
 -की भेलै ! गार्जियन ओनाहिते तमसाइ छै । अहाँ अपन प्रेमपर ध्यान दियौ । जमुनियासँ वियाह करू ।
 -भाइ, प्रेमक मोल तऽ रखैये पड़त मुदा, वियाह नै भऽ सकत ।
 -से किए ?
 -भाइ, आखिर माए-बापक प्रेम तऽ छोड़ल नै ने जा सकै छै ।
 -यौ हमरासँ प्रैक्टिकल नै उसरैए ? कने हमरो ब्यरेट साफ कऽ दिअ ने ।
 -आ हमर NaCl के बनेतै ?
 -प्लीज, हमरा-अहाँमे कोनो बेसी अंतर नै ने छै ।
 -मने की अछि अहाँक ?
 -मने. . . मने एक्कै टेबुलपर तऽ प्रैक्टिकल कऽ रहल छी दुनू ने ।
 -जाऊ, जाऊ हमरा पलखति नै अछि ।
 -ठीक छै, अहाँ हमर मोनक भावना नै ने बुझि रहल छी । अहाँसँ तऽ जिनगीक प्रेक्टिकल नै भऽ सकल ।
 -की मने, अहाँ बेसी जानै छी की ?
 -ठीक छै, एकरा फैसला तऽ जरूर भऽ जेतै ।
 कने काल बाद ओ लड़की पाइपसँ एसिड खीचैत काल जोरसँ खिचलक आ एसिड ओकर मुँह धरि पहुँचि गेलै । छौड़ा देखिते रहि गेल । की ओ प्रैक्टिकलमे सफल मानल जाए ? ? ? 